Verdagtes in Horner-moordsaak dalk privaat vervolgBrendin Horner (21), ‘n plaasbestuurder, is wreed vermoor. (Foto: Facebook) AfriForum sê indien daar ŉ aanduiding is dat die owerhede met die Brendin Horner-saak inmeng of dat hul onbevoegdheid die saak beïnvloed, sal die burgerregteorganisasie privaatvervolging oorweeg. Sekola Matlaletsa (45) en Sekwetje Mahlamba (33), wat aanvanklik vir Horner (21) se moord in hegtenis geneem is, is Donderdag van die moord vrygeskeld. Dit is omdat die uitslag van DNS-toetse nie Matlaletsa en Mahlamba met die moordtoneel kon verbind nie. Een van dié verdagtes het na bewering reeds erken dat hy by die moord betrokke was. Die hof het dié twee Vrydag ook onskuldig bevind op aanklag van skaapdiefstal. Inligting oor polisiebetrokkenheid by veediefstalsindikate in die Vrystaat doen lank reeds die rondte en volgens Jacques Broodryk, AfriForum se bestuurder van veldtogte, is dit kommerwekkend. “Dit skokkend dat dit die polisie oënskynlik ’n jaar geneem het om te besef dat die DNS wat op die toneel gevind is, nie met die verdagtes s’n ooreenstem nie,” sê Broodryk. Boy Khambule, die staatsgetuie in die saak, het boonop Donderdag sy getuienis verander. “Dit skep die indruk dat iemand by die saak inmeng.” “AfriForum se standpunt is steeds dat plaasaanvalle as ’n prioriteitsmisdaad geklassifiseer moet word sodat sake deeglik, sonder enige inmenging, ondersoek kan word.” AfriForum het ook ’n regsverteenwoordiger aangestel om die hofverrigtinge by te woon en sodoende te verseker dat dit volgens voorskrifte verloop. “Horner en die duisende ander slagoffers van plaasmoorde en -aanvalle verdien geregtigheid,” het Broodryk gesê. Maroela Media het vroeër berig Horner is in Oktober verlede jaar op ŉ plaas in die Paul Roux-omgewing wreedaardig vermoor. Hy het talle steekwonde aan sy liggaam gehad, dit het gelyk asof hy oor die grondpad gesleep is en sy liggaam is aan ŉ paal in ŉ veld op die plaas vasgemaak. Die nadoodse ondersoek het verwurging as die oorsaak van Horner se dood aangedui.